KYJEV. Starostu centrálneho ukrajinského 220-tisícového mesta Kremenčuk Oleha Babajeva v sobotu zastrelili.
Informovalo o tom ministerstvo vnútra. V čase vraždy 48-ročný Babajev bol starostom od roku 2010.
Páchateľ je neznámy
Neznámi ozbrojenci na neho vypálili tri strely z pištole vybavenej tlmičom v čase, keď sa nachádzal vo svojom aute. Zraneniam na mieste podľahol.
Počas demonštrácií voči niekdajšiemu režimu exprezidenta Viktora Janukovyča sa postavil na stranu aktivistov Majdanu.
"Podporoval aktivistov, ktorých chcela polícia aj prokurátor uväzniť," napísal o Babajevovi na svojom Facebooku poradca ukrajinského ministra vnútra Anton Heraščenko.
Bezpečnostné zložky vyzvali občanov, náhodných svedkov vraždy, aby sa o svoje informácie podelili s vyšetrovateľmi.
Útočili aj v Ľvove
V noci na sobotu sa terčom útoku neznámych páchateľov stal aj starosta západoukrajinského 800-tisícového mesta Ľvov Andrij Sadovyj, na ktorého dom strieľali z granátometov.
V čase útoku nebol doma.
Sadovyj tvrdí, že nemá žiadne predstavy o pozadí činu, v ostatnom čase neprijal žiadne telefonické, ani iné hrozby, nevie o nepriateľoch, iba o principiálne a politicky odlišných názoroch s niektorými ľuďmi.
Dodal, že si osobne v Ľvove nepamätá paľbu z granátometov.
Podľa ministerstva vnútra súvislosť medzi oboma akciami nie je.